Allerlekkerste klapper-konfythartjies vir my allerliefste | huiskok
Allerlekkerste klapper-konfythartjies vir my allerliefste
Jy moet van my liefde bly weet soos van die vlerke waarmee jy nie kan vlieg nie.
Sekerlik een van die allermooiste liefdesgedigte ooit is hierdie gedig oor die transformerende krag van die liefde. 'n Digter is ek nie, maar wat ek op Valentynsdag gaan doen is om my bakkunsies uit te haal. Hoe kan jy nie iemand liefhê wat spesiaal vir jou koekies bak nie, veral koekies in 'n hartvorm gemaak met botter en baie liefde.
So gepraat van die hartvorm – die simbool van Valentynsdag en ons groot liefdes. Kyk jy na die antieke voorloper van die ikoniese hart-simbool loop een teorie dat dit 'n afbeelding is van 'n rare plant – nou uitgesterf– waarmee sowat 9 000 jaar gelede handel gedryf is. Die saad van die plant is eers met seks en later met liefde geassosieer.
Volgens die Rooms-Katolieke Kerk is die moderne hartvorm in die 17de eeu eers gebruik na 'n geestelike 'n visioen van 'n hart met dorings gehad het – bekend as Sacred Heart. Die Simbool van toegewydheid en liefde is steeds te sien in kerkvensters en ander godsdienstige werke.
Volgens Keelin McDonnel, wat die oorsprong van hartsimbole ondersoek het, is die moderne hartvorm dalk net die gevolg van mislukte pogings om die menslike hart te teken – die hart was immers deur wysgere soos Aristotel gesien as die setel van al ons menslike passies. Mettertyd het harte hul verskyning gemaak van tapisserieë tot speelkaarte – en die sprong gemaak na romanse.
Die hart-simbool het 'n groot liefdesinspuiting gekry met die uitruil van Valentynskaarte in 17de eeuse Engeland. Dit het mettertyd tot die groot liefdeskoors van Valentynskaarte in die Victoriaanse era gelei. Maar wat vir my so interessant was is die sg. Vinegar Valentine's kaarte wat op die heyday van Victoriaanse Valentines sowat die helfte van alle liefdesnotas wat uitgedeel is. Hierdie vorm van haatpos is gestuur deur mense in hulle liefde verlaat, jilted lovers en sommer skoorsoekers ook. Niks van engeltjies, romantiek, 'n laggende Kupido, blommetjies en wit duiwe nie – eerder donker, somber voorstellings van gebroke harte en verdriet.
My geliefde kry nie 'n Valentynskaartjie nie, maar wel my varsgebakte klapper-en rooikonfythartjies wat al die regte liefdeswoordjies fluister.
Valentyns konfyt-en-klapper- hartjies
Maak 12 gevulde koekies
125 g sagte botter, in blokkies
½ k (110g) strooisuiker
1 ½ k (225 g) koekmeel, gesif
2,5 ml bakpoeier, gesif
½ k (40 g) fyn klapper
Enige rooi konfyt, soos gemengde bessie, framboos, of aarbeikonfyt – of jou Valentyn se gunsteling-konfyt.
Verroom die botter en suiker met 'n elektriese klitser tot lig en donsig. Klits die eier en vanielje by. Voeg die meel, bakpoeier, klapper en sout by en klop dit 1 minuut lank tot goed gemeng.
Druk die deeg liggies in 'n bol met jou hande, bedek met kleefplastiek en laat minstens 30 minute, verkieslik 1 uur in die yskas afkoel.
Rol die deeg tussen 2 lae bakpapier so 3 mm dik uit. Druk die deeg uit met 'n ronde 7-cm koekiedrukker en plaas op 'n bakplaat wat met bakpapier uitgevoer is. Druk nou met 'n 4 cm hartjievorm-koekiedrukker harte uit die middel van die helfte van die koekies. Bak 8-10 minute in 'n voorverhitte oond by 180°C.
Haal uit die oond, laat op die bakplaat afkoel. Smeer nou konfyt op helfte van die klomp koekies. Sif versiersuiker oor die hartjiekoekies en plak dit bo-op die konfytgesmeerdes